בליל שני אחר תפלת ערבית מתחילין לספור העומר ואם שכח לספור בתחלת הלילה הולך וסופר כל הלילה ומצוה על כל אחד לספור לעצמו וצריך לספור מעומד ולברך תחלה וסופר הימים והשבועות כיצד ביום הראשון אומר היום יום אחד <i>(בעומר)</i> עד שמגיע לשבעה ימים ואז יאמר היום שבעה ימים שהם שבוע אחד <i>(בעומר)</i> וביום שמיני יאמר היום שמונה ימים שהם שבוע אחד ויום אחד <i>(בעומר)</i> וכן עד שיגיע לארבעה עשר יאמר היום ארבעה עשר ימים שהם שני שבועות <i>(בעומר)</i> ועל דרך זה מונה והולך עד מט יום: